Abas Mohamad

Tuan Guru Dato' Haji Abas bin Haji Mohamad (1909 - 1 Julai 1997) ialah seorang agamawan dan tokoh pendidik di Malaysia. Beliau merupakan pengasas kepada beberapa buah sekolah agama Islam di Terengganu. Beliau pernah dilantik sebagai senator bagi negeri Terengganu dalam Dewan Negara.

 Pendidikan awal dan kerjaya 
Haji Abas mendapat pendidikan awal di Pondok Haji Muhammad bin Haji Hussein, Kuala Besut. Kemudian ketika berusia 14 tahun beliau telah melanjutkan pelajarannya ke Mekah selama 8 tahun. Dari Mekah beliau ke India menyambung pengajian di Universiti Al-Jamiah Al-Islamiah, Gujerat ketika berusia 22 tahun. Setelah pulang ke tanah air, 4 tahun kemudian beliau datang kembali ke India meneruskan pengajiannya di Universiti Darul Ulum Deoband selama setahun pada tahun 1938.

Beliau merupakan pengasas kepada beberapa buah sekolah agama di Terengganu, antaranya Sekolah Menengah Agama Maarif, Sekolah Menengah Kebangsaan Agama Tok Jiring dan Madrasah Nurul Ittifaq.

 Politik 
Beliau pernah dilantik oleh Dewan Undangan Negeri Terengganu sebagai Ahli Dewan Negara Malaysia mewakili negeri tersebut. Beliau berkhidmat dalam sesi pertama Dewan Negara iaitu pada 1959 hingga 1965.

 Anugerah dan pengikitrafan 

 Darjah kebesaran 

 Darjah Dato' Paduka Mahkota Terengganu (D.P.M.T.) - Dato' - 1989

 Anugerah ketokohan 
Beliau telah dianugerahkan Tokoh Maal Hijrah negeri Terengganu pada 1988 dan Tokoh Guru Negeri Terengganu tahun 1990. Pada 16 Mei 1991, beliau dianugerahkan sebagai Tokoh Guru Peringkat Kebangsaan oleh Kementerian Pendidikan Malaysia.

 Rujukan 

Kategori:Anggota Parti Islam Se-Malaysia
Kategori:Ahli Dewan Negara, Parlimen Malaysia ke-2
Kategori:Tuan guru pondok di Malaysia
Kategori:Ahli politik Malaysia berketurunan Melayu
Kategori:Ahli Dewan Negara, Parlimen Malaysia pertama